B. Osobitná časť

K Čl. I

K bodu 1 
Ide o legislatívno-technickú úpravu, nakoľko návrh nariadenia vlády Slovenskej republiky, ktorým sa mení nariadenie vlády Slovenskej republiky č. 127/2016 Z. z. o elektromagnetickej kompatibilite (ďalej len „návrh nariadenia vlády“) v jednotlivých novelizačných bodoch upravuje odkazy v poznámkach pod čiarou na nový zákon č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov (ďalej len „zákon o posudzovaní zhody“), a zároveň sa aktualizujú poznámky pod čiarou.  

K bodu 2
Znenie § 1 ods. 2 písm. b) sa mení z dôvodu implementácie a potreby zosúladenia úpravy tohto ustanovenia s priamo účinným nariadením Európskeho parlamentu a Rady (EÚ) 2018/1139 zo 4. júla 2018 o spoločných pravidlách v oblasti civilného letectva, ktorým sa zriaďuje Agentúra Európskej únie pre bezpečnosť letectva a ktorým sa menia nariadenia Európskeho parlamentu a Rady (ES) č. 2111/2005, (ES) č. 1008/2008, (EÚ) č. 996/2010, (EÚ) č. 376/2014 a smernice Európskeho parlamentu a Rady 2014/30/EÚ a 2014/53/EÚ a zrušujú nariadenia Európskeho parlamentu a Rady (ES) č. 552/2004 a (ES) č. 216/2008 a nariadenie Rady (EHS) č. 3922/91 (Ú. v. EÚ L 212, 22.8.2018) (ďalej len „nariadenie (EÚ) 2018/1139“), ktoré nadobudlo účinnosť 11. septembra 2018.

K bodu 3
Vypúšťa sa pojem sprievodná dokumentácia z dôvodu úpravy tohto pojmu v rámci zákona o posudzovaní zhody. Pojem notifikovaná osoba sa rovnako vypúšťa z dôvodu, že je definovaný rámcovým zákonom o posudzovaní zhody. 

K bodu 4
Povinnosti výrobcu v § 6 sa menia v súlade so znením zákona o posudzovaní zhody tak, aby nedochádzalo k duplicitnej úprave zhodných povinností výrobcu. Navrhované ustanovenie § 6 pozostáva z odseku 1, ktorým sa vymedzuje, ktoré povinnosti sa vzťahujú na výrobcu určeného výrobku (prístroja) podľa zákona o posudzovaní zhody (povinnosti podľa rámcového zákona), pričom sú následne doplnené spresnením týchto povinností odkazom na príslušné ustanovenia návrhu nariadenia vlády, ktoré výkon a obsah príslušných povinnosti spresňujú, v rozsahu ako to zákon o posudzovaní zhody predpokladá. § 6 ods. 2 návrhu nariadenia vlády ďalej vymedzuje v súlade s predpokladom ustanoveným v § 5 ods. 1 písm. r) zákona o posudzovaní zhody ďalšie povinnosti výrobcu, ktoré je povinný výrobca splniť a ktoré predstavujú špecifické povinnosti výrobcu určeného výrobku (prístroja).
Povinnosti splnomocneného zástupcu výrobcu v § 7 sa menia v súlade so znením zákona o posudzovaní zhody tak, aby nedochádzalo k duplicitnej úprave zhodných povinností splnomocneného zástupcu výrobcu. Navrhované ustanovenie § 7 pozostáva z odseku 1, ktorým sa vymedzuje, na ktoré povinnosti môže výrobca splnomocneného zástupcu splnomocniť a zároveň sa vymedzujú povinnosti v ods. 2, ktoré sa vzťahujú na splnomocneného zástupcu výrobcu určených výrobkov (prístrojov) v súlade s § 6 ods. 5 zákona o posudzovaní zhody (povinnosti podľa rámcového zákona).

Povinnosti dovozcu v § 8 sa menia v súlade so znením zákona o posudzovaní zhody tak, aby nedochádzalo k duplicitnej úprave zhodných povinností dovozcu upravených nariadením vlády č. 127/2016 Z. z. a zákonom o posudzovaní zhody. 

Zmenou ustanovenia § 9 sa precizuje znenie nariadenia vlády upravujúceho povinnosti distribútora v súlade s vypustenými duplicitnými povinnosťami distribútora návrhu nariadenia vlády a so znením rámcového zákona o posudzovaní zhody.

K bodu 5 
Nad pojem harmonizovaná technická norma sa presúva odkaz na nariadenie (EÚ) č. 1025/2012 v platnom znení, ktorý upravuje definíciu tohto pojmu a ktorý bol umiestnený v § 6 písm. h), ktoré sa návrhom nariadenia vlády nahrádza novým znením.

K bodu 7
Ustanovenia upravujúce EÚ vyhlásenie o zhode sa menia v súlade so znením zákona o posudzovaní zhody.
Ustanovenie o označení CE sa upravuje z dôvodu potreby zosúladenia znenia nariadenia vlády a zákona o posudzovaní zhody a vypúšťa sa odkaz na článok 30 nariadenia (ES) č. 765/2008, nakoľko toto prepojenie ustanovenia, ktorým je spôsob umiestnenia označenia CE, je už upravené zákonom o posudzovaní zhody.

K bodu 7 
Nad pojem sprievodná dokumentácia sa presúva odkaz na § 2 písm. j) zákona o posudzovaní zhody, ktorý upravuje definíciu tohto pojmu nakoľko bola táto definícia vypustená z § 2 nariadenia vlády z dôvodu duplicity.

K bodu 8
Zosúlaďuje sa znenie § 16 ods. 2 so znením nového zákona o posudzovaní zhody v nadväznosti na vypustenie duplicitných povinností výrobcu a dovozcu a ich následného prepojenia na zákon o posudzovaní zhody. 

K bodu 9
Vypúšťa sa poznámka k odkazu 25 (§ 38 zákona č. 351/2011 Z. z. v znení zákona č. 247/2015 Z. z.), z dôvodu, že zákonom č. 319/2017 Z. z., ktorý nadobudol účinnosť 1. januára 2018, došlo v zákone č. 351/2011 Z. z. o elektronických komunikáciách v znení neskorších predpisov k vypusteniu ustanovenia § 36 ods. 2 o zodpovednosti pokiaľ ide o pevnú inštaláciu. Zároveň bolo upravené aj znenie § 38 zákona č. 351/2011 Z. z. Tieto zmeny boli uskutočnené aj v súlade so zákonom o posudzovaní zhody, ktorý upravil vzťah Úradu pre reguláciu elektronických komunikácií a poštových služieb a orgánu dohľadu nad sprístupňovaním zariadenia na trhu (Čl. X).

K bodu 10
Vypúšťa sa ustanovenie § 17 upravujúce autorizáciu v nadväznosti na nižšie uvedené zmeny podľa novelizačného bodu 13, ktorý zlúčil inštitút autorizácie a notifikácie do jedného ustanovenia.
K bodu 11
§ 18 sa upravuje tak, že obsahuje úpravu autorizácie a notifikácie, ktorú udeľuje úrad orgánom posudzovania zhody ako oprávnenie na vykonávanie posudzovania určených výrobkov - prístrojov, pričom celý proces autorizácie a notifikácie ako aj autorizačných a notifikačných požiadaviek upravuje § 10 až 20 zákona o posudzovaní zhody. Cieľom tejto úpravy je dosiahnutie normatívneho ustanovenia inštitútu autorizácie a notifikácie v súlade so znením smernice Európskeho parlamentu a Rady Smernica Európskeho parlamentu a Rady 2014/30/EÚ z  26. februára 2014 o harmonizácii právnych predpisov členských štátov vzťahujúcich sa na elektromagnetickú kompatibilitu (ďalej len „smernica 2014/30/EÚ“) a ich prepojením na jednotlivé ustanovenia zákona o posudzovaní zhody upravujúcich inštitút autorizácie a notifikácie. 

Ustanovenia o právach a povinnostiach notifikovaných osôb sa menia v súlade so znením zákona o posudzovaní zhody, ktorý tieto povinnosti upravuje zhodne, až na niektoré špecifiká, ktoré ostávajú v nariadení vlády zachované, čím dochádza k odstráneniu duplicitnej úpravy.

Upravuje sa § 20, ktorý upravuje dohľad nad trhom, ktorého jedným z cieľov je dosiahnutie odstránenia duplicitnej úpravy nariadenia vlády vo vzťahu k zákonu o posudzovaní zhody ako aj zachovaniu normatívnosti návrhu nariadenia vlády, ktorý upravuje jednotlivé inštitúty a povinnosti, aby sa zachovala správna a úplná transpozícia smernice 2014/30/EÚ. Nariadenie vlády č. 127/2016 Z. z. nie je vykonávacím právnym predpisom k zákonu o posudzovaní zhody, ale aproximačným nariadením vlády, ktoré predstavuje samostatný všeobecne záväzný právny predpis, ktorý bolo touto úpravou potrebné prepojiť s príslušnými ustanoveniami zákona o posudzovaní zhody, ktoré sa na nariadenie vlády vzťahujú v súlade so znením smernice 2014/30/EÚ v platnom znení.

K bodu 12
Ide o legislatívno-technickú úpravu vzhľadom na vypustenie uvedenej skratky odkazu upravujúceho definíciu technickej špecifikácie v predošlých ustanoveniach návrhu nariadenia vlády.

K bodu 13
Ide o legislatívno-technickú úpravu vzhľadom na vypustenie legislatívnej skratky Úradu pre normalizáciu metrológiu a skúšobníctvo Slovenskej republiky v predošlých ustanoveniach návrhu nariadenia vlády.

K bodu 14
Ide o legislatívno-technickú úpravu vzhľadom na vypustenie legislatívnej skratky členského štátu v predošlých ustanoveniach návrhu nariadenia vlády.

K bodu 15
V prílohe č. 4 sa vypúšťa odkaz na poznámku pod čiarou z dôvodu, že tento odkaz bol zavedený v bode 7 návrhu nariadenia vlády.

K bodu 16
Príloha č. 5 Zoznam preberaných a vykonávaných právne záväzných aktov Európskej únie sa dopĺňa o nariadenie (EÚ) 2018/1139, ktoré mení prílohu § 1 ods. 2 naradenia vlády č. 127/2016 Z. z.

K Čl. II
Uvádza sa dátum nadobudnutia účinnosti návrhu nariadenia vlády.